text: Engelbrecht: VUC-lukninger en katastrofe for Sønderjylland
  29 november 2010 kl. 09.09
  Socialdemokraterne er i fuld gang med at drage VUC ind i partiets politiske kamp. Først var Kim Mortensen, MF, ude i Esbjerg-området. Nu kommer partikollega Benny Engelbrecht, MF, med samme meldinger for Sønderjylland.
  De mener begge to, at regeringens finanslovsforslag medfører lukning af voksenuddannelsescentre. Fire i Sønderjylland.
  Benny Engelbrecht besøger derfor VUC Sønderjylland for at blive klædt på til kampen for at bevare afdelingerne i Nordborg, Tønder, Skærbæk og Gram.
  - Det er en katastrofe at regeringen og Dansk Folkeparti rammer ledige og lavt uddannede. Konkret vil det betyde at langt færre voksne får mulighed for at tage enkeltfag i dansk, engelsk, it, ordblindeundervisning og hf-enkeltfag, siger Benny Engelbrecht.
  